AlexejDobrolubov/national_council_slovak_2010 huggingface dataset:
48. schôdza NR SR - 6.deň - A. dopoludnia
Dátum: 2021-10-27
Poslanec: Foltin, Roman (SaS)
Druh vystúpenia: Vystúpenie v rozprave

85. Vážený pán predseda, pán minister, vážené dámy, vážení páni, milí kolegovia, nevystupujem za týmto pultom veľmi často. Tak ako ste, pán Fico, spomenuli, čo hovorieval váš starý otec, hovorím len vtedy, keď mám k veci čo povedať. A dnes tu stojím práve pre takýto dôvod. Som generálny manažér strany Sloboda a Solidarita a je mojou psou povinnosťou mať prehľad nad všetkým, čo sa v sídle našej strany deje. Je to dokonca moja vizitka a obrovská zodpovednosť. Verte či neverte, o akciách v Liberálnom dome, ktorý je naším sídlom, mám dokonalý prehľad. Pán Fico, za osem rokov, za osem rokov, počas ktorých sa tomuto venujem, sa ešte nikdy, opakujem, nikdy nestalo, že by sa u nás konala vami spomínaná kokaínová žúrka. K tomuto som sa chcel ako generálny manažér vyjadriť. Pán minister hospodárstva je známy tým, že výborne varí - aj halušky. A to také, že po ich konzumácii sa možno tvárime spokojne, no určite nie kokaín, pán Fico, halušky. To vy sa tu predvádzate, aby ste zakryli svoje rozkrádačky či najnovšiu kauzu s videom, na ktorom vy, pán Fico, spolu s Robertom Kaliňákom ovplyvňujete vyšetrovanie závažných káuz. Vám nie je hanba, pán Fico? Hovorí vám niečo suma 7 mld. eur? Viete si tú sumu vôbec predstaviť? Zrejme neviete. Ale to je tá suma, ktorú nám tu za 12 rokov rozkradla vaša vláda. Ja som presvedčený, že dôvody na odvolávanie ministra hospodárstva Richarda Sulíka, sú absurdné a stoja na vode. Ako manažér strany mám dokonalý prehľad aj o financiách a transparentnosti našej strany. Strana SaS pod vedením Richarda Sulíka nemala nikdy problémy s nerešpektovaním zákona, s auditmi povinnými, transparentnými účtami a riadnym a serióznym vedením volebných kampaní. Naše kampane boli vždy čisté a transparentné, o čom svedčí aj fakt, že Transparent Agency ohodnotili našu poslednú kampaň ako jednu jednu z najtransparentnejších. S pánom ministrom pracujem viac ako osem rokov a presne poznám jeho štýl práce. Za tento čas môžem dať za neho ruku do ohňa, pretože stojí na strane občanov Slovenska, nie na strane oligarchov a populistov. Je to ostrieľaný a poctivý politik, ktorý svoju prácu robí zodpovedne a dôsledne. Jeho tzv. kilečko, teda súbor 114 opatrení pre zjedno... pre zjednodušenie života podnikateľov pomáha prakticky všetkým podnikateľom. Všetci to hovoria. Navyše je pripravené jeho ďalšie pokračovanie. Excel, čísla, tabuľky a najmä fakty sú jeho základným pilierom. Sú jeho hnacím motorom pre lepšie Slovensko. Pán Fico, pýtate sa, ako nadobudol pán Sulík peniaze na ranč v Austrálii. Ranč, ktorý stál toľko ako priemerný byt. Zaujímavé je, že vám nechýba 50-tisíc euro, a zlato, ktoré ste mali, a nestojí vám to ani za to, aby ste to ohlásili na polícii. A to je teda poriadny rozdiel. Na záver mi dovoľte vyjadriť môj osobný názor. Viackrát som počul, že pánovi ministrovi chýba empatia a ľudskosť, nie je to pravda. Tieto vlastnosti sa nachádzajú vo všetkých jeho rozhodnutiach, návrhoch a programoch, ktoré majú jedného spoločného menovateľa, a to je prospech Slovenska a jeho občanov. Ďakujem za pozornosť.
25. schôdza NR SR - 3.deň - A. dopoludnia
Dátum: 2021-03-18
Poslanec: Foltin, Roman (SaS)
Druh vystúpenia: Vystúpenie v rozprave

17. Ďakujem pekne. Chcem povedať, aj keď veľa už bolo k tomuto zákonu povedané, na záver len toľko, že akonáhle sme prešli prvým čítaním, tak sme urobili stretnutie, na ktorom sa zúčastnili všetky zúčastnené strany. Boli tam zástupcovia RTVS vrátane pána Rezníka, boli tam zástupcovia Sociálnej poisťovne, zástupcovia ministerstva kultúry a, samozrejme, ja ako predkladateľ. Hľadali sme riešenie, ktoré neublíži nikomu. Popritom, ako sme ho hľadali, sa nám podarilo tento zákon ešte rozšíriť a podarilo sa nám ho rozšíriť tak, že dneska už ani dôchodci, ani osoby, ktoré sú zdravotne ťažko postihnuté, nemusia nikam utekať. Nemusia lietať po úradoch. To bolo asi pointou. Ja si dovolím pochváliť aj pána riaditeľa Rezníka za veľmi konštruktívnu debatu, ktorá v rámci tohto rokovania bola, a jak som bol zvyknutý zo svojho podnikania, tak hovorím aj teraz, že dohoda je dobrá vtedy, keď všetky strany sú spokojné. V tomto prípade sú všetky strany spokojné a ja by som povedal, že sme vytvorili proklientske prostredie vyslovene, aby to celé fungovalo. Chcem, keďže sa nejedná o žiadne politikárčenie, ale o snahu občanom uľahčiť tieto návštevy štátnych úradov, chcem poprosiť aj opozíciu v tomto prípade o podporu. Z mojej strany všetko. Ďakujem veľmi pekne.
23. schôdza NR SR - 3.deň - B. popoludní
Dátum: 2021-01-28
Poslanec: Foltin, Roman (SaS)
Druh vystúpenia: Vystúpenie s faktickou poznámkou

233. Áno, ďakujem pekne, pán podpredseda, za slovo. Ďakujem pán poslancovi Viskupičovi za veľmi zaujímavé vysvetlenie tejto veci. Ja by som chcel, aby ten zákon pamätal aj na možnosť, kedy človek chce predať samotnú ŠPZ-ku, teda nechce predať auto aj s ŠPZ-kou alebo auto bez ŠPZ-ky, ale chce predať samotnú ŠPZ-ku. A nehovorím teraz len o ľuďoch, ktorí na tom chcú zarobiť a na..., navyrábajú si ŠPZ-ky, aby ich mohli predať, ale môže sa stať, že niekto má ŠPZ-ku, ktorej začiatok začína na moje meno a priezvisko alebo mi symbolizuje niečo, alebo zhodou okolností sa zhoduje s názvom mojej firmy, a myslím si, že takýto, takéto doplnenie toho zákona by bolo asi, keď už ho robíme, tak veľkým prínosom. Druhá vec, čo ma zaujala, je výroba novej, náhradnej ŠPZ-ky, keďže tieto ŠPZ-ky budú hrdzavieť takisto ako autá, by mala stáť pár eur. Nemal by to byť celý proces. Ak tú ŠPZ-ku mám a je hrdzavá, tak by som chcel mať čistú, novú na novom aute, aj keď tú istú, ktorá... (Reakcie z pléna.) Teraz nehrdzavejú, ale, ale, ale keď cúvame a netrafíme, tak ich, tak ich ohýbame. Dobre. A keď sme pri tom, ja teda strašne vítam, že k tomuto konečne prichádza, lebo mnoho rokov si to prajeme. Ale ja si dovolím takú kacírsku otázku ešte naviac. A načo máme papierové technické preukazy, keď policajt, ktorý ide za nami, automaticky podľa ŠPZ-ky vidí, či to auto je prihlásené, či má STK, či splňuje všetky predpoklady. Zrušme v budúcnosti aj toto, a keď ste dvaja na to auto s manželkou, tak ťažko si ten jeden technický preukaz rozdelíte, keď ho náhodou zabudnete, dostanete pokutu. Technický preukaz je dnes už prežitok - v papierovej forme, si myslím.
16. schôdza NR SR - 3.deň - B. popoludní
Dátum: 2020-10-22
Poslanec: Foltin, Roman (SaS)
Druh vystúpenia: Vystúpenie v rozprave

93. Ďakujem pekne za slovo. Pár slov by som rád povedal na podporu, na podporu tohoto návrhu, na doplnenie a zmenu z praxe. Keďže som generálny manažér strany Sloboda a Solidarita, poviem vám, ako v skutočnosti vyzerá vstup a povinnosť registrovať sa v Štátnej pokladnici. Dámy a páni, Štátna pokladnica je softvér, ktorý je sto rokov za opicami. My sme dovtedy mali Slovenskú sporiteľňu a ostatné banky, kde som fungoval, tak ako sa v 21. storočí fungovať patrí. Akonáhle sme sa dopočuli, že je treba zaregistrovať sa v Štátnej pokladnici, tak začali problémy. Začali neskutočné papierovačky, potvrdenia a podobné veci. Keď som si chcel vybaviť platobnú kartu, ktorú potrebujeme na to, aby sme vedeli zaplatiť pohonné hmoty na ceste za našimi voličmi, tak som sa dozvedel, že Štátna pokladnica nevydáva platobné karty. Keď som sa spýtal, ako to mám teda spraviť, tak ma nakoniec poslali do komerčnej banky, konkrétne do VÚB, kde, ktorá má s nimi spísanú zmluvu, kde to celé znova začalo odznova. Zase sme vypĺňali kopu papierov, musel som si otvoriť dokonca aj svoj súkromný účet vo VÚB, aby to vedeli k tomu priradiť, až sme nakoniec teda slávnostne dostali dve karty. Chcem potvrdiť, že mať účet v komerčnej banke neznamená mať korupčné správanie. My sme kontrolovaní audítormi veľmi pozorne každý rok, pretože každý audítor sa bojí, aby niečo neurobil zle a nemal z toho potom veľkú hanbu. Z tohoto štátneho účtu sa nedá previesť väčšina finančných prostriedkov do komerčnej banky, to znamená, musím zostávať tam, musím, mám k tomu veľkú krabicu, ktorá mi neustále hučí po pravej strane, takže možno z toho budem mať aj zdravotné problémy. Keď ju odpojím, tak trvá strašne dlho, kým sa znova pripojím, musím všelikde telefonovať a nedajú sa vložiť hromadné príkazy. Ak máte zamestnancov a potrebujete ich vyplatiť, pani účtovníčky 21. storočia vám pošlú mailom súbor, tento súbor sa tam nedá vložiť. Nebudem už zachádzať do ďalších podrobností, teda naklepávame všetko zakaždým odznova a jednoducho chcem povedať, že Štátna pokladnica nie je žiadnou zárukou nekorupčného konania. Buď korupčníci sme, alebo korupčníci nie sme, je úplne jedno, v ktorej banke sme. My, samozrejme, korupčníci nie sme. Keď počúvam, že nemajú záujem ani samosprávy, vôbec sa tomu nedivím. Myslím si, že majú podobné skúsenosti ako ja a čo sa týka toho, že výročnú správu majú politické strany predkladať do skončenia krízovej situácie, tam je veľmi rozdielny pohľad strán, ktoré berú štátny príspevok a ktoré neberú, pretože ak by som jednoducho nepredložil túto správu v pôvodnom termíne, ktorý bol, tak zase by sme nedostali zo štátu štátny príspevok, lebo ten je naviazaný práve na túto správu. Takže strany, ktoré jednoducho túto správu nedodali, ju nedodali preto, lebo aj tak žiadne peniaze nečakajú, a naozaj keby sme to nechali tak, tak sa môže stať, že budeme čakať tri roky, štyri roky, päť rokov a ktovie až dokedy. Preto chcem podporiť tento návrh a ako človek z praxe si myslím, že si všetci veľmi vydýchneme, keď sa vrátime k pôvodnému systému. Ďakujem pekne.
12. schôdza NR SR - 3.deň - A. dopoludnia
Dátum: 2020-09-18
Poslanec: Foltin, Roman (SaS)
Druh vystúpenia: Vystúpenie

20. Ďakujem pekne za slovo, pán predsedajúci. Vážené kolegyne, vážení kolegovia, blíži sa termín župných a komunálnych volieb spojených. Tento nákon, á, tento návrh zákona upravuje pravidlá a umožňuje vysielanie politickej reklamy malým regionálnym televíziám a rozhlasovým staniciam. Ak doteraz ste chceli ako kandidáti v komunálnych voľbách prezentovať svoj program, tak ste ho nemohli. Nemohli ste ho dokonca, ani keď ste si zaplatili politickú reklamu, pretože dnešná situácia v zmysle zákona zakazuje regionálnym televíziám a rozhlasu vysielať politickú reklamu počas týchto volieb. Kým pri voľbách do Národnej rady Slovenskej republiky, pri voľbách do Európskeho parlamentu alebo pri voľbách prezidenta Slovenskej republiky toto zákon umožňuje. Vysielanie politickej reklamy pri župných a komunálnych voľbách, ktoré sa prvý raz v roku 2022 zlúčia, zákon nepripúšťa. Regionálne a lokálne médiá majú verejnosť informovať o dianí v regióne, v meste alebo v obci, a tu vzniká paradox. Práve ony informovať nemôžu, pretože kandidát sa vyjadriť nemôže. Áno, tieto televízie môžu vysielať diskusné relácie. Lenže v diskusnej relácii určuje tému moderátor. Moderátor sa pýta na veci, ktoré zaujímajú jeho, a ak má nejakú preferenciu uprednostniť niektorého kandidáta alebo z nejakých iných dôvodov je preňho dôležitejší, nedostanete sa k slovu a nemáte príležitosť povedať toto a toto by som v obci zmenil, toto a toto by som urobil inak ako súčasný starosta alebo primátor. Je v podstate kandidát odkázaný buď na bilbordové plochy, alebo predvolebné podujatia. Iné možnosti sú mu odoprené. Tento návrh teda odstraňuje zákonnú asymetriu, zrovnoprávňuje vysielanie politickej reklamy pri jednotlivých typoch volieb. Platí tu, samozrejme, ale zásadná podmienka, vysielateľ s licenciou je povinný zabezpečiť pre všetky kandidujúce subjekty rovnaké podmienky nákupu vysielacieho času, a teda rovnaké cenové a platobné podmienky. Žiaden z kandidujúcich subjektov nesmie byť zvýhodnený. Samozrejme, za predpokladu povinnosti, že za politickú reklamu zaplatí. Tento návrh predkladám ako spoločný koaličný návrh spolu s poslancami z ostatných koaličných strán. A chcem povedať, že ide o návrh, ktorý nikomu nič neberie. Naopak, občan získava informácie o kandidátovi, kandidát má možnosť prezentovať sa a regionálna televízia získava od kandidátov cenné financie, ktoré nevyhnutne potrebuje pre svoj rozvoj. Týmto návrhom mením a dopĺňam zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov. Viac o tomto by som rád porozprával neskôr v rozprave.
9. schôdza NR SR - 5.deň - B. popoludní
Dátum: 2020-07-14
Poslanec: Foltin, Roman (SaS)
Druh vystúpenia: Vystúpenie

216. Áno, ďakujem. Ďakujem pekne za túto pripomienku. Viete, nie všetci, nie všetci sa budú hrnúť do vysielania, nie všetci na to budú mať prostriedky a nie všetci sa rozhodnú investovať svoje investície práve do tohoto. Kandidátov je veľa, ale takisto sa dá povedať, že keby všetci kandidáti teraz si objednali bilbordy po celom Slovensku, tak by jednoducho na niektorých z nich nevyšiel možno ani jeden. Jednoducho o tomto rozhoduje trh. Niekto sa rozhodne, že urobí stretnutie s občanmi, niekto sa rozhodne, že dá 5-tisíc euro na to, aby šiel do televíznej kampane alebo si objedná šesť bilbordov. Nemyslím si, že by toto zahltilo jednotlivé vysielania. A navyše aj samotný vysielateľ má právo výškou ceny za vysielací čas rozhodovať o tom a správne nastaviť, koľko ľudí sa prihlási do reklamy a koľko nie. Ďakujem.
88. schôdza NR SR - 12.deň - A. dopoludnia
Dátum: 2023-03-31
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

42. Ďakujem pekne za slovo. Počas svojej aktívnej činnosti, kariéry som zažil veľa športových novinárov. Patrili medzi nich povedzme Igor Mráz, Ján Novák, Sväťo Okrucký, Milan Valko a tak ďalej a musím povedať, že títo novinári mali veľký rešpekt pred nami a vychádzali sme spolu veľmi dobre. Dneska, keď sa dívam na tých niektorých, niektoré články, keď čítam o určitých zápasoch alebo športových výkonoch, tak mám taký pocit, že iné som videl a iné čítam. Čiže tá objektivita mi absolútne chýba a mám taký pocit, že mali by byť viac profesionálni. Pretože jak ste v tom-ktorom športe neprecítil tú atmosféru, tak neviem, ako môžete hodnotiť tých športovcov alebo podľa akých kritérií. Čiže dneska je to veľmi zložité, pretože dosiahnuť nejaké výsledky, čo sa týka nielen Slovenska, ale aj sveta, Európy, je skutočne veľmi ťažké a myslím, že by mali byť viac docenení aj tí povedzme, ktorí nemajú tie naj-naj top výsledky, ale tí športovci, ktorí sa dostanú povedzme v prvej desiatke. Napríklad zoberiem Petru Vlhovú, no keď nebola prvá, tak už, už neviem, čo sa robilo, už bol problém, čo sa stalo, čo sa stalo. Veď predsa to sú majstrovstvá sveta, tam ide najlepších, ja neviem, 30 - 40 športovcov, takže tá objektivita by mala byť ďaleko väčšia. Ale čo sa týka športu, myslím si, že títo novinári športoví, by mali byť viac profesionálni a viac by mali poznať tie detaily a problémy tých športovcov, ktorí to aktívne robia. Ďakujem pekne.
88. schôdza NR SR - 4.deň - A. dopoludnia
Dátum: 2023-03-17
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

40. Ďakujem pekne za slovo. Ja osobne vítam túto iniciatívu a som rád, že konečne sme prišli na to, že deti potrebujú pohyb. Ale ak chceme deti motivovať k väčšiemu pohybu a nejak k väčšej láske k športu, tak si myslím, že potrebujú, aby ich vychovali ľudia, ktorí niečo dokázali v športe, aby sa nestalo to, čo koľko razy ja vidím v niektorých mestách, že učiteľ telocviku stojí na ihrisku v obleku, díva sa na deti a tie sa tam hrajú. Proste bolo by dobré, keby sa zapájali do tých výchovných procesov povedzme bývalí športovci, ktorí niečo dokázali a ktorí sú určite vzorom pre tie deti. Pretože je úplne niečo iné, keď ma bude tenis učiť nejaký športovec, ktorý ho nehrával, alebo Karol, ktorý mi môže ukázať, či robím dobré veci alebo zlé veci. Čiže zapojiť viacej bývalých športovcov a myslím si, že aj médiá by sa mali viacej tomu venovať. Pretože ak porovnáme, koľko máme rôznych politických relácií v televízii a keď porovnávam, koľko máme detských, tak je to neporovnateľné v prospech politiky. Čiže tie deti, si myslím, že určitým spôsobom sú aj znechutené a to, čo sa týka aj tej obezity, no tak, samozrejme, keď nemáte pohyb, tak dneska, najpopulárnejší šport je dneska pre deti telefón. Proste pozerať do telefónov a hľadať veci, ktoré by niekedy ani nemali pozerať. Takže zapojiť jednoznačne športovcov. O to by sa mali zaslúžiť zväzy, zaplatiť ich a určite, som hlboko o tom presvedčený, že tie deti by mali absolútne iný záujem na to, aby chodili športovať. Ďakujem pekne.
83. schôdza NR SR - 6.deň - A. dopoludnia
Dátum: 2023-02-09
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

26. Ďakujem pekne za slovo. Ja mám na toto svoj názor, pretože u žiakov, u detí je veľmi dôležité a dá sa povedať, že aj najdôležitejšia je motivácia. Tie deti, keď nemajú motiváciu a nemajú učiteľa, ktorý vie byť určitým spôsobom vzorom, tak si myslím, že tá nálada aj na tom telocviku nie je taká, aká je, pretože je veľa učiteľov, ktorí vedia aj teóriu, ale vedia aj prax. A veľa učiteľov je takých, ktorí tú prax nevedia. Čiže jak som chodil do školy, mali sme športové hry mládeže školské, okresné, ja neviem, mestské, celoštátne, dokonca v Prahe sme boli na rôznych športových hrách mládeže. A to si myslím, že je chyba nielen učiteľov, a je to chyba tých samotných škôl, pretože tie deti musia mať nejaké vzory. A podľa môjho názoru dneska tie športové vzory nie sú na tej úrovni, ako boli niekedy. Niekedy sme sa chceli porovnávať s Golonkom, ja neviem, s Joklom, s pánom Popluhárom, ja neviem, tuto s rôznymi významnými športovcami. Ja som hlboko presvedčený o tom, že by bolo dobré, keby títo športovci boli zapojení do toho, aby tiež prišli na tú hodinu telocviku a ukázali tým deťom, čo majú robiť, ako to majú robiť. Pretože teória je úžasná vec, to vám poviem, ale keď nemáte prax, tak to stojí za nič. Ďakujem pekne.
65. schôdza NR SR - 5.deň - A. dopoludnia
Dátum: 2022-05-03
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

108. Ďakujem pekne za slovo. Tak ja by som to trošku odľahčil a dal to do takej polohy športu. Zoberme si, že bojujú dva kluby proti sebe, koaličný a opozičný a koaličný klub zistí, že v tom opozičnom klube je nejaký Fico, ktorému sa darí, je obľúbený u ľudí, dobre hrá, ľudia ho majú radi, vyhráva atď. atď. a nevedia sa s tým zmieriť. A postupne v tej súťaži ide do finále a koaličný klub si sadne a rozmýšľajú, jak sa ho zbaviť, čo urobiť pre to, aby nehrával. Takže jeden z tých vedúcich povie, no tak dobre, no tak musíme niečo vymyslieť. A čo môžme vymyslieť? No tak urobme niečo, aby ho rozhodca vylúčil. No veď ale nič nerobí. Ale akože by nerobil, treba si sadnúť s rozhodcom a nech ho vylúči za to, že veľa rozpráva. A je vymaľované.
65. schôdza NR SR - 3.deň - B. popoludní
Dátum: 2022-04-28
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

138. Ďakujem pekne. Juraj, súhlasím absolútne s tebou, je to politický boj, kde ide o deštrukciu demokracie, a, samozrejme, treba zatvoriť ústa opozície, to je ako jednoznačné. Pravda je ale taká, že Robert Fico je veľmi silný hráč za pultom, a to veľa ľudí znervózňuje. Keď má argumenty, má faktá, a to si myslím, že musí veľmi trápiť koaličných, koaličných súperov, pretože za pultom vie argumentovať, vie tak odpovedať na otázky, ktorým rozumie, nielen tuná rozumieme my poslanci, ale rozumejú aj tí ľudia na dedinách. A čo sa týka, čo sa týka života, my sa tu zaoberáme problematikou Roberta Fica a politikou, ale zabúdame na ľudí a to je najväčší problém, pretože dneska ľudia na Slovensku majú iné problémy. Nie sa týmto zaoberať, ale zaujímajú sa a chcú sa zaoberať tým, koľko, aké budú ceny, elektrika, plyn a tak ďalej, a toto sa nejako vždycky dáva na druhú koľaj, čo je na škodu veci, preto si myslím, že toto je vymyslená vec, kde chcú upútať, odpútať pozornosť od prel... od problému, aký je na Slovensku, a myslím si, že s týmto druhým problémom budú mať skutočne veľmi ťažko, pretože tí ľudia už majú toho dosť, a bude to krátko trvať, že pôjdu do ulíc a bude veľa, veľa nepokojov a rozbrojov medzi ľuďmi. Ďakujem pekne.
59. schôdza NR SR - 1.deň - B. popoludní
Dátum: 2022-02-25
Poslanec: Galis, Dušan (SMER - SD)
Druh vystúpenia: Vystúpenie v rozprave

96. Ďakujem pekne za slovo. (Zaznievanie gongu.) Ja začnem s tým, čo som osobne zažil. V šesťdesiatom ôsmom som 1. októbra narukoval a v auguste došli, viete dobre, ruské vojská. Dva roky v kasárňach som absolvoval za čias, keď sme nevedeli, či máme ruských vojakov vítať alebo, alebo im, zakázali nám ich púšťať do kasární, proste bordel, taký som v živote ešte nevidel a buzerácia, ktorá skutočne nemala obdoby, kde v noci sme mali aj tri, štyrikrát aj päťkrát poplach. Proste bola taká doba, dva roky sme vydržali a myslím si, že to bolo veľké poučenie nielen pre mňa, ale pre všetkých chalanov, ktorí sme tam vtedy túto základnú vojenskú službu absolvovali. V noci sme mávali nočné streľby s ruskými vojakmi a koľkokrát sme sedeli spolu, tak sa nás pýtali, že kde vlastne sú. Oni ani nevedeli, tí chlapci, kde sú. Boli to veľmi skromní a dobrí ľudia, ktorí mi skutočne, niekedy nám ich aj bolo ľúto, že nevedeli alebo nemohli sa nejak skontaktovať so svojimi rodinami. Ale proste boli to dva roky vysokej školy, pretože tam sme sa naučili poriadku, disciplíny, všetkému, čo k tomu patrí. Po skončení vojenskej služby som sa začal venovať športu, futbalu a čo sa nestalo? Dostali sme sa do kontaktu práve s ruskými hráčmi, s ruskou reprezentáciou, s ktorou sme odohrali niekoľko zápasov zhodou okolností v meste, kde dneska je vojna, v Kyjeve. A môžem povedať, že títo ľudia boli veľmi milí, dobrí, osobný priateľ Oleg Blochin, ktorý bol hviezda v Európe, nás pozval na večeru, dokonca keď mal, keď absolvoval, mal narodeniny, tak pozval nás reprezentantov, sme tam boli tri-štyri dni a myslím si, že taký program, ako mu urobili vtedy to vedenie, vedenie zväzu, to som ešte osobne ako nevidel. Ale chcem povedať, že tie medziľudské vzťahy medzi nami boli také kamarátske aj sú, že niekedy sa zle počúva tuná tieto nadávky alebo povedzme tieto intrigy medzi nami a tak ďalej. Pretože ja som na to neni zvyknutý. Šport je fenomén, ktorý spája ľudí, a verte mi, že ja by som chcel za všetkých športovcov vyjadriť solidaritu, za všetkých slovenských športovcov vyjadriť solidaritu ukrajinskému národu, prosím. Ale to, čo sa stalo, to sa skutočne nikdy už nemôže stať, pretože to človeka trápi a niekedy sa zamýšľa nad tým proste, kde sme, kde to žijeme. Všetci rozprávame to isté, ale robíme úplne opačné veci. Ďakujem pekne. (Potlesk.)
51. schôdza NR SR - 9.deň - B. popoludní
Dátum: 2021-12-07
Poslanec: Galis, Dušan (SMER - SD)
Druh vystúpenia: Vystúpenie s faktickou poznámkou

119. Ďakujem pekne za slovo. Ja by som v prvom rade chcel povedať asi toľko, že ja osobne problém najväčší vidím v tom, že dvaja poprední predstavitelia tohto štátu, či je to pán Sulík, alebo pán Matovič, si robia navzájom zle a na to trpí a dopláca celá krajina. Myslím si, že týmto odborným veciam, ktorých sa týka očkovanie, je, by sa mali zaoberať iba, iba odborníci, nikto druhý. Keď človek sleduje televíziu, tak hocikto sa k tomu vyjadruje, každý má svoj názor a musím povedať, že ľudia sú z toho úplne zblbnutí. Pretože čo je v správach o piatej, o siedmej už neplatí, ráno to už vôbec neni. Čiže bolo by dobré, aby bola skupina ľudí, ktorá je absolútne zodpovedná za toto. Odborníci, nie ľudia, ktorí prakticky so zdravotníctvom nemajú nič. A nepochybujem aj o tom, že veľa dobrých názorov majú aj opoziční poslanci. A ja neviem, prečo sa nerešpektujú. Proste jak je niečo dobré pre tento národ, pre momentálnu situáciu, aká momentálne na Slovensku je, tak ja nevidím problém v tom, prečo poslanec alebo lekár, ktorý je sympatizant SMER-u, by nemal mať pravdu. Ďakujem pekne.